Klemetti Eerikinpoika

Klemetti Eerikinpoika oli 1500–1600 lukujen vaihteessa vaikuttanut kainuulainen talonpoika ja sotapäällikkö sekä myöhemmin Kajaanin linnan profossi. Klemetin tiedetään asuneen Kuluntalahdessa keskivarakkaana talonpoikana, jolla oli lypsykarjaakin. Hän osallistui Pekka Vesaisen ryöstöretkille Vienaan ja oli Vesaisen kuoltua jopa karjalaisia vastaan tehtyjen kostoretkien johtajana rappasodissa. Hän oli myös kainuulaisten edusmiehenä esivaltaan päin. Myöhemmin hänen tiedetään asuneen Sotkamossa. Klemetti Eerikinpojan merkitystä korostaa, että hän kävi Tukholmassa Ruotsin kuninkaan Kaarle IX:n luona kertomassa Kainuun rauhattomista oloista ja oli osaltaan vaikuttamassa siihen, että kuningas määräsi Kajaanin linnan rakennettavaksi asukkaiden eli Ruotsin verotettavien turvaksi Venäjän verottamia karjalaisia vastaan. Hän sai linnan profossin arvonimen ja valtuudet ja toimi myös väliaikaisena voutina.

Lähteet 

Kainuun historia
Suomalaiset sotilaat
Pitkä viha
1500-luvulla syntyneet
1600-luvulla kuolleet